Alphonso Davies
Alphonso Boyle Davies (sündinud 2. novembril 2000 Buduburamis) on Ghanas sündinud Libeeria päritolu Kanada jalgpallur, kes mängib äärepoolkaitsjana Saksamaa kõrgliiga klubis Müncheni Bayern ja Kanada jalgpallikoondises. Ta alustas profikarjääri Major League Socceri (MLS) klubis Vancouver Whitecaps. Ta oli esimene 21. sajandil sündinud mängija, kes pääses MLS-is väljakule. 2019. aasta jaanuaris liitus ta Bundesliga klubiga Müncheni Bayern. Bundesligas tegi ta debüüdi 27. jaanuaril mängus VfB Stuttgardi vastu. Esimese värava lõi ta liigas 17. märtsil mängus Mainz 05 vastu. 2017. aasta juunis sai temast noorim Kanada koondisse kuulunud jalgpallur; ta lõi samas kuus 2017. aasta CONCACAF Gold Cupi kohtumises Prantsuse Guajaana vastu kaks väravat ning sellega sai temast ka noorim Kanadale punkte löönud mängija, noorim CONCACAF Gold Cupil värava löönud mängija ja esimene 21. sajandil sündinud mängija, kes on löönud värava koondistevahelisel täiskasvanuteturniiril.